Eveniment

Cel puţin 13 persoane au murit şi alte şase au fost rănite în noaptea de vineri spre sâmbătă în oraşul Rouen din Franţa, în urma unui incendiu dintr-un bar provocat cel mai probabil de nişte lumânări aprinse cu ocazia unei zile de naştere, informează L'Express online.

Dintre cei răniţi, unul se află în stare gravă.

"Un incendiu dintr-un bar din centrul oraşului Rouen s-a soldat în această noapte, potrivit unui bilanţ provizoriu, cu 13 morţi şi 6 răniţi, fiind necesară intervenţia a peste 50 de pompieri", a anunţat într-un comunicat, ministrul francez de Interne, Bernard Cazeneuve, precizând că o anchetă este în curs de desfăşurare pentru a determina cauzele incendiului.

Potrivit comisariatului de poliţie din Rouen citat de AFP, victimele au fost intoxicate după arderea unui material din plafonul sălii situate la subsolul barului, unde avea loc petrecerea de aniversare, în urma aprinderii unor lumânări.

"Nu a avut loc vreo explozie, ci lumânările folosite pentru o petrecere aniversară au aprins plafonul din polistiren, degajându-se un fum care a intoxicat victimele", a declarat pentru AFP un reprezentant al comisariatului de poliţie.

Potrivit publicaţiei Paris-Normandie, Laurent Labadie, procurorul adjunct al Parchetului din Rouen, insistă asupra faptului că a avut loc un incendiu "de origine accidentală". Potrivit prefecturii din departamentul francez Seine-Maritime, incendiul a izbucnit aproape de miezul nopţii.

"Dintre cei şase răniţi, o persoană este în stare gravă", a declarat pentru AFP Yvan Cordier, secretarul gerenal al Prefecturii.

"Pompierii au fost contactaţi la ora locală 0.20 pentru a interveni în barul Cuba Libre, situat pe strada Jacques Cartier. Ei au ajuns rapid la faţa locului", a precizat acesta.

Într-un comunicat, Bernard Cazeneuve a salutat "reacţia foarte rapidă a serviciior de poliţie şi a pompierlor (...), care a permis stabilizarea incendiului. Victimele au fost preluate imediat de Serviciul Medical de Urgenţă (SAMU)", a mai subliniat oficialul francez.